DÔVODOVÁ SPRÁVA

Všeobecná časť 

	Návrh zákona, ktorým sa mení a dopĺňa zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov a ktorým sa dopĺňa zákon č. 330/2007 Z. z. o registri trestov a o zmene a doplnení niektorých zákonov v znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky Lucia Ďuriš Nicholsonová, Juraj Droba a Natália Blahová.

	Predložená novela má za cieľ vytvoriť nové pravidlá pre posudzovanie bezúhonnosti pedagogických zamestnancov a odborných zamestnancov pri výkone ich pedagogickej činnosti a odbornej činnosti, tak, aby aj zahladenie odsúdenia za taxatívne vymedzené trestné činy bolo považované za prekážku bezúhonnosti.  Podľa navrhovanej úpravy sa bude bezúhonnosť preukazovať odpisom z registra trestov. Navrhovaná právna úprava z dôvodu zavedenia rovnakých podmienok ustanovuje povinnosť predložiť odpis z registra trestov aj učiteľom, ktorí už svoje povolanie vykonávajú, a to lehote uvedenej v prechodných ustanoveniach. V záujme vykonateľnosti návrhu zákona sa navrhuje aj upraviť zákon o registri trestov a to tak, aby osoba, ktorá sa chce uchádzať o zamestnane na pozíciu učiteľa, mohla požiadať o odpis z registra trestov, pričom sa deklaruje aj účel, na ktorý môže byť tento odpis použitý.

	Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

	Predkladaný návrh zákona má pozitívne sociálne vplyvy, nemá vplyv na rozpočet verejnej správy, ani negatívny vplyv na podnikateľské prostredie, životné prostredie a ani na informatizáciu spoločnosti.




















Osobitná časť 

K Čl. I

K bodu 1

Upravujú sa predpoklady na výkon pedagogickej činnosti a na výkon odbornej činnosti v z hľadiska bezúhonnosti. Nanovo sa ustanovuje definícia bezúhonnosti na účely výkonu pedagogickej činnosti alebo výkonu odbornej činnosti. Taxatívne sa vymenúvajú trestné činy, ktorých spáchanie bude mať za následok prekážku výkonu pedagogickej činnosti alebo odbornej činnosti.

K bodu 2

Na účely preukázania bezúhonnosti sa navrhuje deklarovať bezúhonnosť pedagogických zamestnancov a odborných zamestnancov  odpisom z registra trestov. Účelom tejto zmeny má byť zavedenie nulovej tolerancie na určené trestné činy u pedagogických zamestnancov. Spáchanie určených trestných činov bez ohľadu na zahladenie odsúdenia bude spôsobovať doživotný zákaz výkonu povolania.

K bodom 3 a 4

Ide o legislatívno-technickú úpravu ustanovenia v súlade so zmenami navrhovanými v § 9 ods. 1. 

	K bodu 5

	Prechodnými ustanoveniami sa ustanovuje povinnosť pre doterajších učiteľov predložiť odpis z registra trestov v ustanovenej lehote, inak prestanú spĺňať predpoklady na výkon pedagogickej činnosti alebo odbornej činnosti.

	K Čl. II

	Na účely preukazovania bezúhonnosti pedagogických zamestnancov a odborných zamestnancov sa navrhuje aj úprava zákona o registri trestov tak, aby bolo možné odpis z registra trestov na žiadosť vydať aj uchádzačom o zamestnanie na pozíciu učiteľa.

	K Čl. III

	Navrhuje sa účinnosť predkladanej novely zákona.  

